als_Latn dik_Latn sag_Latn
Qeveria sot në Vlorë. Berisha në vendin e I.Qemalit (Burimi: Balkanweb, www.balkanweb.com)
VLORE – Muzeu i Vlorës është gati për të pritursot Kabinetin e Ministrave, për mbledhjen e radhës të qeverisë.
Të parët që kanë mbërritur në Vlorë ka qenë grupi i sigurisë së Kryeministrisë të cilët së bashku me Policinë e Vlorës po krijojnë planin e masave të sigurisë.
Sipas drejtorit të Muzeut të Vlorës, Agron Shehu, mbledhja e nesërme do të zhvillohet në katin e dytë të ndërtesës, pikërisht në dhomën e Këshillit të Ministrave, ku kryeministri Berisha do të jetë në vendin e Ismail Qemalit.
“Të gjitha masat janë marrë që mbledhja të zhvillohet pikërisht tek ajo që quhet salla e mbledhjeve të Këshillit të Ministrave. Kjo do të jetë një mbledhje e radhës e Këshillit të Ministrave siç ka qenë dikur, 100 vjet më parë,
pikërisht mbledhja e 4 dhjetorit, e cila konsiderohet si ajo që konfirmoi plotësisht qeverinë.”- u shpreh Shehu.
Muzeu që prej ditës së sotme deri në përfundim të mbledhjes do qëndrojë i mbyllur për publikun, ndërsa masat e sigurisë në ndërtesë do të jenë të larta.
Gjika
Kryebashkiaku i Vlorës, Shpëtim Gjika një ditë para se në Vlorë të shkojë kabineti qeveritar me në krye kryeministrin Berisha, deklaroi dje se do ta presë atë, por sipas tij, kjo qeveri nuk ka asgjë të përbashkët me atë të Ismail Qemalit para 100 vitesh. “Në atë shtëpi më 4 dhjetor të 1912 është bërë me të vërtetë mbledhja e parë e qeverisë së Ismail Qemalit, kanë qenë 12 ministra, por përpara se të kishin portofole ministrore ishin 12 patriotë shqiptarë që sakrifikuan gjithçka nga jeta, nga benefitet për ta bërë Shqipërinë. Ndërsa nesër (sot) në atë vend për fat të keq do të ulen vetëm 16 a 17 portofole qeveriste që s’kanë asgjë të përbashkët me kontributet që ka dhënë qeveria e Ismail Qemalit”, tha ai. Gjika shtoi se kryeministri duhet t’ju kërkojë falje nesër vlonjatëve për investimet e munguara në tetë vite, por edhe pse siç tha ai, donte t’i zbehte Vlorës festën e Pavarësisë, për ta zhvendosur në Tiranë. “Ashtu sikurse kam ditur ta pres kryeministrin që në vitin 2005 në Vlorë, se vinte me një projekt serioz siç ishte rehabilitimi dhe përmirësimi i infrastrukturës së rrugës Trans-Ballkanike, unë do ta pres dhe nesër (sot), në rast se në këtë mbledhje do i kërkojë falje qytetarëve të Vlorës për investimet e munguara në qytet në 8 vite. Do ta pres në rast se do t’i kërkojë falje qytetarëve dhe historisë në lidhje me dëshirën e tij të errët për të spostuar vendin dhe rëndësinë e Vlorës në 100 vjetorin e Pavarësisë. Do ta përshëndesja nëse nesër ai dhe qeveria që përfaqëson do deklarojë investime për qytetin dhe qytetarët”, – tha Gjika. Ai shtoi se flamurin e ngritur në Vlorë me rastin e 100-vjetorit të Pavarësisë ai do ta dorëzojë në Muzeun e Pavarësisë. “Ky është flamuri që është ngritur në Vlorë më 28 Nëntor me rastin e 100 vjetorit të Pavarësisë. Do ta dorëzoj në Muzeun e Pavarësisë që 1 mijë vite më pas qytetarët të kenë mundësi ta shohin dhe ta prekin”, – tha Gjika. Ndërkohë të rinjtë e FRESSH të Vlorës e kanë quajtur dje mbledhjen e qeverisë “Sali Baba dhe 40 Hajdutë” ndërkohë që paralajmëroi se “do të organizojmë nesër (sot) një protestë jashtë ambjenteve të muzeut gjatë zhvillimit të mbledhjes së qeverisë”.
04.12.2012
Burimi: Balkanweb
als_Latn als_Latn als_Latn als_Latn als_Latn als_Latn als_Latn cjk_Latn als_Latn unk als_Latn